**Om kampanjen Klimavalg 2013:**

FNs klimapanel og andre autoritative instanser gir beskjed om at utslippene må reduseres raskt og omfattende. Hvis ikke kan verden være på vei mot en oppvarming på seks grader i dette århundre. I denne situasjonen skulle man vente at Norge ville følge FNs anbefaling om at rike land må redusere sine utslipp med mellom 25 og 40 % innen 2020 i forhold til 1990. Slik er det ikke, og dette får for liten oppmerksomhet. Klimameldingen og klimaforliket gir i beste fall en reduksjon i Norge på 10 %, trolig mindre.

Bare et tydelig og vedvarende folkelig press kan sørge for at klima blir et tema som betyr noe ved stortingsvalget. Derfor valgte BKA, etter vedtak på rådsmøte 2011, å ta initiativ til denne kampanjen. Det har møtt positiv respons og vi har nå tilslutning fra 34 organisasjoner med stor bredde (se vedlegg).

Klimavalg 2013 ledes av et arbeidsutvalg med repr. fra 8 organisasjoner (i tillegg til Besteforeldreaksjonen: KFUK-KFUM, NU, YS, LO Oslo, Norsk Fjernvarme, Kirkerådet og Concerned Scientists). En lang rekke aktiviteter er under planlegging, blant annet:

         Utarbeidelse av informasjonsmateriale med faglig grunnlag og politiske krav, inklusive eget valgkampmateriell

         Etablering av komiteer i alle fylker

         Fokus på grønne arbeidsplasser og på klimarettferdighet

         Etablering av hjemmeside, aktiviteter på facebook og twitter

         Foredragsturneer

         Markeringer i forbindelse med spesielle arrangementer (Earthhour 2013, Skaperverkets dag)

         Kulturinnslag som sang og dans

         Mediearbeid, TV, radio, aviser

For å reise en effektiv kampanje er organisasjonene bedt om å bidra økonomisk. Men vi ser at det blir vanskelig å skaffe nok midler tilstrekkelig raskt uten at vi får hjelp fra enkeltpersoner med engasjement og en god nok privatøkonomi til å bli med på en kronerulling. Personlige bidrag tror vi også vil være med å gi kampanjen en særlig troverdighet, og Besteforeldreaksjonen vil utfordre andre organisasjoner til det samme.

Beste hilsen

Svein Tveitdal, styreleder Klimavalg 2013, tidl. FN-direktør

Halfdan Wiik, leder Besteforeldreaksjonens styringsgruppe